Hlina, Alojz, poslanec NR SR (2013-03-26):
Vážený pán predsedajúci, vážení kolegovia, k tejto zaujímavej téme mi nedá, aby som krátko nevystúpil, lebo má význam podľa mňa niečo k nej povedať. K tomu, čo posledné zaznelo o imunite, ja len zľahka poviem, naozaj na nás záleží, v akej krajine chceme alebo chcete žiť. Zodpovedajte si vy tú otázku. Ale keďže vy všetko dávno dobre viete, tak už poznáte aj na ňu odpoveď. Takže tomu sa ja nečudujem. V tejto krajine ja sa už nečudujem dokopy ničomu. Naozaj v kontexte povedaného kľudne môže zaznieť veľa vecí bez toho, aby sme sa museli konfrontovať s nejakými, by som povedal, takými nie celkom dobrými náležitosťami typu vypínania mikrofónu a vypínania obrazu. Pri tej príležitosti len poviem, že ono je to také čaro nechceného. A naozaj sa stalo čaro nechceného, že včera som tu niečo hovoril, varoval som ľudí, čo môže nastať. A došlo k vypnutiu aj zvuku, nakoniec aj obrazu. A zrovna včera bolo 25. výročie Sviečkovej demonštrácie. Ono je to svojím spôsobom pekne symbolické. Prípadne dneska ak by niekto chcel znova takto ofenzívne k tomu tak pristúpiť, tak aspoň tým ľuďom pustite Angeliku, pretože to vyzerá, že niekto aj pozerá tieto záznamy z Národnej rady. A mne potom ľudia písali, čo sa stalo, že však nebol tam žiaden obraz, tak aby sme dopriali ľuďom aspoň tú Angeliku, keď budete chcieť proste mať pocit, že to vyriešite tak, že vypnete zvuk a obraz, lebo už také doby boli, že ľudia mali pocit, že vypneme zvuk, vypneme obraz a problém sa vyrieši. Problém sa tým nevyrieši, práve, naopak, bude napredovať. Ja som nie celkom fanúšik tohto striptízu, ktorý tu robíme, poslaneckého, už som to hovoril v tej faktickej. To, akí sme tu, je obrazom toho, aká krajina sme, čiže nefandime si. Ak je tu niekto s nejakým svojím, by som povedal, batôžkom problémov a spôsobov, tak je to len význam toho, z akého prostredia vyšiel. Veci sa nestávajú náhodne, veci sú logickým dôsledkom niečoho. Čiže aj skladba parlamentu je logickým dôsledkom našej spoločnosti. Takže poznáte takéto potemkinovské, netvárme sa, že tu sme všetci abstinenti, že tu sme všetci slušní, svätí, kryštáloví, panenskí, neviem akí. Sme takí, akí sme. Sme takí, aká je táto krajina. A táto krajina, ako dobre vieme, nie je zrovna na tom najlepšie aj kvôli tomu, že inšpirácia často pochádza z tohto pléna a tí ľudia sa veľmi rýchlo vedia inšpirovať, žiaľ, zlým spôsobom. Takže nenahovárajme si to. Ja v tomto ilúziu naozaj nemám. A nie som priateľ tohto striptízu, ktorý tu teraz prebieha, a konzultácie, kto kde chodí a nechodí. Nie celkom som s tým konformný. S čím som teda už nie úplne konformný, a myslím si, že to si môžeme povedať aj v tomto kontexte, keď hovoríme o rokovacom poriadku, je, že vlastne sme silne osobní. Pán predseda parlamentu, niekedy dávno prvé slová, ľudia ktoré vedeli po rusky povedať, boli „pozdravľajem vas“, prvé slová po anglicky, ktoré sa naučili, boli „no comment". A to hovorili na všetko, lebo si mysleli, že to sa hovorí na všetko. Ja si pamätám tú módu, že niekto sa spýtal nejakého politika a ten povedal no comment, ešte s takým pomaly chicagským prízvukom. To je také čarovné. To sa naučili. A z toho sa dalo kľudne žiť, 10 rokov sa s tým žilo, hej, že teda niekto niečo nekomentuje. Teraz ako smrtiaci argument na všetko použijete to, že chce sa niekto zviditeľniť. Tým pádom už nediskutujeme, lebo však celým zmyslom bolo iba to zviditeľnenie. Nuž čo k tomu povedať? Ja neúčinkujem v reklame. Máme predsedu parlamentu, ktorý účinkuje v reklame. Tak, nič v zlom, ak sa chce niekto zviditeľniť, poviem mu, ja by som do reklamy nešiel. Dodám, že mňa nikto do reklamy nevolal. Ale raz volali moju dcéru, hej, na nejakú reklamu. Ja som jej zakázal tam ísť. Čiže ak hovoríme o nejakej pohnútke sa zviditeľniť, tak možno u iného je namieste, u mňa nie je primárna pozícia sa zviditeľniť, u mňa je primárna pozícia zviditeľniť problém, hej. Ale mám pocit, že niekto má inú pohnútku. Čiže v tomto určite nesedí ani tento argument. Ale dá sa povedať, že ho hlboko a stále často používame v domnienke toho, ako to všetko vybavíme, dehonestujeme protivníka s tým, už ako pomaly že sme to vyriešili. Nuž nevyriešili sme to, ako nevyriešime aj toto. A týmto pokračovaním tohto striptízu to nevyriešime. Čiže ja využijem toto moje vystúpenie aj v tom širokom kontexte povedaného aj na to, aby som plnil funkciu poslanca, to znamená chránil občanov tejto krajiny. A ja ich musím chrániť. A ja to dokonca aj tak cítim, že to je dôležité. Ja ich teda budem chrániť. A budem hovoriť, že ich chcem varovať. Vážení, chcem vás varovať, krajina je v rozvrate, predseda nášho parlamentu účinkuje po reklamách. Niekde, kde ryjú nosom zem, niekde, kde nemajú čo jesť, je niekde stredovek, niekde najlepšie lyžiarske stredisko na svete, my sme krajina plná paradoxov. A hrozne mám pocit, že si to vychutnávame. Nuž, žiaľ, ale je to trpkou vizitkou našou, kam sme sa dostali. My sme exekučná krajina, vážení, v Čechách majú 140 exekútorov, na Slovensku máme 320 exekútorov. My sme krajina s najväčším potenciálom rastu (nebankové pôžičky alias úžerníci). My sme naozaj úchvatná krajina, špekulatívny, podvodnícky kapitál sa z Európy sťahuje k nám, aby využil vhodnú legislatívu na to, aby týchto zotročených ľudí, ožobráčených, ešte dorazil, lebo zákony tejto krajiny to umožňujú. Reklama, ktorá išla po upútavke pána predsedu parlamentu, firmy Credit SMS je z Anglicka dokonca. Ja neviem, ako to ten Bolek Polívka v tom filme povedal. Ako tí, vypípam, prišli na to, že mám cihelnu, hej, ako vlastne prišli na to tí Angličania , že u nás je taký klondike. Nuž, viete, ja by som si dovolil trúfnuť povedať, že to nie je anglický kapitál, to je slovenský kapitál, podľa mňa s politickým pozadím. Vážení, toto je dnešný stav dnešnej krajiny. My sme exekučná krajina, máme najvyšší počet exekútorov na meter štvorcový v rámci Európy. Niekoho by to mohlo zobudiť. Máme firmy, ktoré sú inde v krajinách zakopané 40 kilometrov pod zemou ako mafiánske podvodnícke štruktúry, ale ktoré u nás legálne podnikajú a inzerujú v masmédiách. No však prečo nie, keď zákonodarstvo tejto krajiny im to umožňuje? Zákonodarstvo tejto krajiny, a hovorím ľuďom, umožňuje to, aby keď si niekto požičia 100 eur, v prípade, že sa dostane do omeškania, mu to zničilo život. Neverím tomu, že existuje inde v Európe taká krajina, ktorá by nastavila zákony takýmto spôsobom. Neverím a neuverím tomu. A ako som začal hovoriť, poslanci strany SMER sa ako na povel zdvihli, asi to majú príkazom. Tak hovorím to vám vážení občania, ešte predsa len niekto tú kameru nevypína, pokiaľ to pán predseda nedohodne aj s pánom Mikom v STV, že to tam vypnú. Tak kým to vypnú, prosím vás, varujem vás, nepožičiavajte si peniaze od týchto úžerníckych firiem, často s politickými koreňmi a s politickými akcionármi. Ja viem , že ste často odkázaní na tie peniaze, ja viem, že sociálna situácia vás často uvrhla do toho, že ste si nútení ich požičať, ale ja vám poviem, nie ste tak bohatí, lebo tak by sa to aj kľudne mohlo povedať, aby ste si mohli od nich požičiavať. Naozaj vás varujem, nepožičiavajte si od nich peniaze, to nezaznie z iných úst, ja vám to poviem, čestne vám to hovorím, nerobte to, zničíte si inak život. Tu mali iní hovoriť, čo majú moc v rukách, aby ste to nerobili, mali už pomaly dekádu na to, aby vás upozorňovali, aké je podnikanie niektorých firiem a kto sa tým živí. Ja vám to hovorím, nerobte to, akokoľvek ste odkázaní, nepožičiavajte si peniaze od týchto úžerníckych firiem, ktoré často inzerujú na serióznych televíznych staniciach po predskokanovi, čo nemá obdobu podľa mňa v žiadnej slušnej krajine v Európe, ktorého tvorí predseda parlamentu. Včera som to hovoril, dneska to zopakujem, stále som pripravený veriť tomu, že to je náhoda, že to nie je zámer. Ja mám rád túto krajinu, i keď je niekedy poviem, že je mizerná. Ale dá sa s tým niečo robiť. Stále budem veriť tomu, že to je náhoda, že po vystúpení predsedu parlamentu nastupovala reklama pre úžerníkov. Firma Credit SMS, ktorá inzeruje po vystúpení pána Pašku na stanici TA3, je prachsprostá úžernícka firma. V iných krajinách, poviem do druhýkrát, by bola 40 kilometrov zakopaná pod zemou ako mafiánska štruktúra, v našich geografických podmienkach legálne podniká a požíva zvláštnu zhodu náhod , že jej reklama môže ísť po vystúpení veľaváženého človeka, ktorý dostal 500 tisíc krúžkov pána predsedu parlamentu slovenskej krajiny. Stále som pripravený veriť tomu, že je to náhoda, pokiaľ ma okolnosti nedonútia tento názor zmeniť. Pána predsedu chcem poprosiť, aby ma už prestal dehonestovať, či sa chcem alebo nechcem zviditeľniť. Ja chcem povedať ľuďom tejto krajiny, to je môj primárny záujem. A koniec koncov keby si to niekto rozobral hlbšie, ako vystupujem aj voči niektorým televíziám, tak zásadne negujem to, čo údajne chcem robiť, že sa chcem zviditeľniť, lebo to, ako hovorím, nemajú tí ľudia radi, tak ja viem, že tu sú ľudia, ktorí cupitkajú ako po zlatíčku, len aby sa náhodou niekoho nedotkli. Nie, ja to vám, o čom si myslím, že je správne, poviem. A naozaj si myslím, že je nesprávne , aby reklama na úžerníkov išla na tak v tejto chvíli pre mňa serióznom televíznom kanáli, ako je TA3. Preto zopakujem moju výzvu zo včera, že vyzývam Televíziu TA3, aby okamžite stiahla túto reklamu, naozaj škodí občanom tejto krajiny ohromným spôsobom. Ja verím, že nebude potrebné využívať iné možnosti na to. Ja ako poslanec mám nejaké také možnosti, ktoré plne využívam teraz, a potom mám ešte možnosti ako občan. Ja neviem, či je potrebné zvolať nejakú demonštráciu pred Televíziu TA3 a tam vykrikovať, prosím vás, aby stiahli tú reklamu. Ak to bude nevyhnutné, urobíme aj to. Je naozaj nevyhnutné, aby v masmédiách nedávali reklamu na úžerníkov. Ľudia, ktorí sú odkázaní na to, ľahko podľahnú tomu, ako sa to prezentuje, nedočítajú tým drobným napísané, čo vlastne podpisujú, že podpisujú zmluvu s diablom, poviem to takýmto spôsobom, zmluvu, ktorá im za 100 eur zničí život. A tuná poslanci tejto krajiny sa na to pozerajú. A keď to hovorím, ako na povel ako stádočko moje na salaši sa zdvihnú a odídu. To už moje ovce sú niektoré trucovitejšie. Ja mám také zo tri, zo štyri, čo nie celkom chcú počúvať. Viete, to je už úbohosť nad úbohosťami, že takto niekto vás ovláda a takto niekto vás kočíruje. V záujme čoho, prečo včera nemohlo zaznieť to, čo je dôležité ľuďom povedať? Vážení poslanci strany SMER, vážení voliči strany SMER, viete o tom, že niektorí poslanci z vládnej strany sa hĺbkovo venujú podnikaniu v úžerníctve, viete o tom, že veľmi hlboko sú involvovaní do tohto podnikania? Však keď je legálne, nech sa páči, ale nech vám to povedia. Ja sa pýtam premiéra našej krajiny: Pán premiér, po výlete vašom ja neviem, máte jack let, po dlhom lete, ak to prípadne počujete, prosím vás, myslíte si, že je správne v dnešnej dobe, keď je taká odkázanosť, aká je, že niektorí vaši poslanci to využívajú, ba až zneužívajú, je správne, že váš nominant je štátnym tajomníkom na ministerstve práce a sociálnych vecí, čo je zmyslom jeho nominácie, aby sa ľahšie dostal k údajom, kto je odkázaný, aby marketing šiel cielene? Totiž aj takáto absurdita je možná v tejto krajine. Žiaľ, žijeme smutnú dobu, ale na nás záleží, či sa s tým zmierime alebo pokúsime sa s tým niečo robiť. Ja robím, čo môžem. Tu sa iní na mne budú smiať, rozprávate nejaké hlúposti. Budeme mať tú „česť“ to si tu ešte doplniť. Ukončím moje vystúpenie k tejto záležitosti v zmysle rokovacieho poriadku, si myslím, stále hovorím, lebo ja konám tak, ako mi káže ústava, môj poslanecký sľub, to znamená, ja zastupujem záujmy občanov tejto krajiny, v tejto chvíli ich nemá kto zastúpiť, resp. verím, že sa niekto pridá alebo že si povieme možno aj spoločnejšie, áno, avšak v tom nastavení, ako je, je nevyhnutné aj takto vstúpiť do procesu trebárs iného bodu, ale stále je to v zmysle môjho poslaneckého sľubu, čiže moje vystúpenie zakončím výzvou, ktorú som hovoril aj včera, pán predseda parlamentu, žiadam vás o vysvetlenie, či je to náhoda alebo zámer, že vaše upútavky sa objavujú tesne predtým alebo resp. po vás, hneď ide reklama na úžernícku firmu. Žiadam vás, a to dopĺňam, aby ste aj zvážili účinkovanie v reklame, ktorú vy voláte upútavka. Vyzývam televíziu TA3, aby okamžite stiahla reklamy na prachsprostú úžernícku firmu Credit SMS, ktorá ničí ľuďom život, ktorá požičiava peniaze na 15 dní za úrok viac ako 1 % denne, ktorá si vymáha zmluvnú pokutu 15 %, ktorá si vymáha 30 % poplatku za vymáhanie dlhu, ktorá si vymáha náhradu škody, ktorá hovorí ešte o zákonoch, firmu, ktorá vám zničí za 100 eur život. Poprosím televíziu TA3, aby sa nezúčastňovala na tom, že sa decimuje obyvateľstvo tejto krajiny. Vyzývam opätovne Radu pre vysielanie a retransmisiu, aby okamžite začala konať v tejto veci, či touto reklamou nedochádza k porušeniu niektorých zákonov. A zároveň, a nakoniec, vyzývam parlament tejto krajiny, aby okamžite predložil zákony, ktoré znemožnia podnikanie takýchto firiem, ale tak, že naozaj to podnikanie bude znemožnené, nie takým spôsobom, ako údajne prebiehali rokovania, kde bol návrh, ktorý hovoril, že písmenká majú byť rovnako, a vnútri v klube im neprešiel práve kvôli tým tlakom a tým záujmom, ktoré som tu spomínal. No je to úbohosť nad úbohosťou, keď sociálna vláda, dokonca ako pán Richter povie, vláda socialistov má medzi svojimi ľuďmi úžerníkov, resp. ľudí, ktorí sa živia úžerou a ešte svojím kolegom poslaneckým nedovolia predkladať poslanecké návrhy, ktoré by tú situáciu riešili. Vážení, ja nehovorím o absurdistane, nehovorím o banánistane, hovorím o Slovensku v roku 2013. Ďakujem veľmi pekne.